Yhdistyneiden Kansakuntien metsäfoorumi - kesäkuussa 2001 pidettävä ensimmäinen varsinainen kokous - neuvoston päätelmät

(2001/C 164/01)

1. YK:n talous- ja sosiaalineuvoston (ECOSOC) lokakuussa 2000 perustama Yhdistyneiden Kansakuntien metsäfoorumi (asiak. 14805/00) piti helmikuussa 2001 järjestäytymiskokouksensa(1) ja epäviralliset kuulemiset (asiak. 6546/01 + ADD 1) valmistellakseen New Yorkissa kesäkuussa 2001 pidettävää ensimmäistä varsinaista kokoustaan (UNFF 1), jonka on hyväksyttävä ehdotus monivuotiseksi työohjelmaksi (MYWOP), laadittava toimintasuunnitelma hallitustenvälisen metsäpaneelin (IPF) ja hallitustenvälisen metsäfoorumin (IFF) toimintaehdotusten toteuttamiseksi ja metsäkumppanuuteen liittyvän työn aloittamiseksi (CPF).

2. Ad hoc -metsätyöryhmä valmisteli kokouksissaan 17. ja 18. huhtikuuta 2001 ja 2. toukokuuta 2001 puheenjohtajavaltion ehdotusten pohjalta ehdotuksen neuvoston päätelmiksi, jotta neuvosto (maatalous) voisi hyväksyä sen toukokuussa 2001 ennen foorumin (UNFF 1) ensimmäistä varsinaista kokousta New Yorkissa 11.-22. kesäkuuta 2001.

3. Valtuuskunnat, joita komission edustaja tuki, pääsivät yhteisymmärrykseen päätelmistä. Tämän johdosta työryhmä pyytää Coreperiä hyväksymään tämän ilmoituksen liitteenä olevan ehdotuksen ja toimittamaan sen otettavaksi A-kohtana tulevan maatalousneuvoston istunnon esityslistalle.

(1) Coreper vahvisti 31. tammikuuta 2001 ennen tätä kokousta (asiak. 5817/01) eräät ad hoc -metsätyöryhmän (asiak. 5567/01) esittämät näkemykset.

UNFF:n ENSIMMÄINEN VARSINAINEN KOKOUS KESÄKUUSSA 2001 - EHDOTUS NEUVOSTON PÄÄTELMIKSI

1. Euroopan unioni toteaa, että kestävä metsävarojen hoito on erottamaton osa kestävää kehitystä. Neuvosto, joka muistuttaa aikaisemmista päätelmistään, on edelleen sitoutunut ympäristöä ja kehitystä koskevaan Rion julistukseen, Agenda 21:een ja Rion metsäperiaatteisiin ja toistaa tukevansa kaikkien metsätyyppien hoidon, säilyttämisen ja kestävän kehityksen edistämistä.

2. Neuvosto on tyytyväinen Ecosocin päätöslauselmaan E/2000/L.35, jossa määritellään kansainvälisten metsäjärjestelyjen päämäärät, tavoitteet ja tärkeimmät tehtävät ja perustetaan Yhdistyneiden Kansakuntien metsäfoorumi (United Nations Forum on Forests - UNFF) sekä kehotetaan muodostamaan metsäkumppanuus (Collaborative Partnership on Forests - CPF) asiaankuuluvien Yhdistyneiden Kansakuntien järjestöjen ja muiden asiaankuuluvien kansainvälisten ja alueellisten järjestöjen, instituutioiden ja välineiden välille.

3. Neuvosto odottaa kesäkuussa 2001 pidettävää UNFF:n ensimmäistä varsinaista kokousta, jossa keskustellaan ja päätetään seuraavista asioista:

i) UNFF:n monivuotisen työohjelman (MYPOW) hyväksyminen;

ii) Toimintasuunnitelman kehittäminen hallitustenvälisen metsäpaneelin (IPF) ja metsäfoorumin (IFF) toimintaehdotusten toteuttamiseksi. Toimintasuunnitelmassa käsitellään rahoituskysymyksiä;

iii) Yhdistyneiden Kansakuntien metsäfoorumin metsäkumppanuuteen (CPF) liittyvän työn aloittaminen.

4. Neuvosto on tyytyväinen siihen, että EU:ssa on jo pohdittu sitä, miten UNFF:n ja CPF:n olisi hoidettava kansainvälisten metsäjärjestelyjen tärkeimpiä tehtäviä. Neuvosto toteaa, että UNFF 1:tä varten tarvitaan yksityiskohtaisia kantoja kyseisistä tehtävistä.

5. Monivuotisessa työohjelmassa (MYPOW) Ecosocin päätöslauselmassa E/2000/35 esitetyt tavoitteet, tärkeimmät tehtävät ja määritellyt tehtävät on muutettava käytännön toimenpiteiksi, jotka UNFF:n olisi toteutettava seuraavien viiden vuoden aikana. Monivuotisen työohjelman yleisenä tavoitteena on helpottaa ja tukea kaikentyyppisten metsävarojen kestävän hoidon toteuttamista kansallisesti, alueellisesti ja maailmanlaajuisesti. Monivuotisessa työohjelmassa on myös annettava UNFF:lle mahdollisuudet toimia politiikan ohjaus- ja koordinointifoorumina.

6. UNFF:llä olisi tehokkuuden varmistamiseksi oltava toteuttamiskelpoinen asialista. Kussakin UNFF:n kokouksessa voitaisiin esimerkiksi käsitellä yksi laaja-alainen kysymys ja kaksi muuta ensisijaista kysymystä. Näihin voisi kuulua kysymyksiä, jotka tulevat esille kansallisissa raporteissa, joissa käsitellään täytäntöönpanoon liittyviä esteitä ja siinä saavutettua edistystä sekä muiden prosessien, erityisesti metsäalaan liittyvien yleissopimusten ja yleismaailmallisten ohjelmien viimeaikaista kehitystä. Neuvosto pyytää UNFF:ää käymään usein neuvotteluja muiden foorumien kanssa, joita ovat esimerkiksi ilmastonmuutosta koskeva YK:n puitesopimus, YK:n yleissopimus aavikoitumisen estämiseksi ja biologista monimuotoisuutta koskeva yleissopimus.

7. Neuvosto kannattaa sitä, että jotta UNFF:n kokouksessa käytäviä keskusteluja voitaisiin helpottaa ja monivuotista työohjelmaa tukea keräämällä taustatietoa ja käymällä alustavia keskusteluja, perustetaan seuraavia kysymyksiä käsittelevät ad hoc -työryhmät:

- rahoitus

- toimeksianto oikeudellisten puitteiden luomiseksi

- raportointijärjestelmä, johon kuuluvat seuranta ja arviointi

Kokousten väliset tapaamiset ovat myös tärkeitä UNFF:n työn helpottamiseksi ja edistämiseksi.

8. Neuvosto korostaa pitävänsä tärkeänä, että kaikki asianmukaiset järjestöt, välineet, instituutiot, alueelliset prosessit sekä yksityinen sektori, hallituksista riippumattomat järjestöt ja muut tärkeät Agenda 21:ssä määritellyt ryhmät osallistuvat UNFF:n työhön.

9. Neuvosto katsoo, että toimintasuunnitelma olisi nähtävä prosessina, jolla tuetaan hallitustenvälisen metsäpaneelin (IPF) ja metsäfoorumin (IFF) toimintaehdotusten toimeenpanoa, joka on määrä toteuttaa kansallisesti, alueellisesti ja maailmanlaajuisesti. Suunnitelman määrittelyllä on kiire. Toimintasuunnitelman pitäisi pohjautua hallitustenvälisen metsäfoorumin (IFF) loppuraporttiin, jossa esitetään suuntaviivat siitä, miten hallitustenvälisen metsäpaneelin ja metsäfoorumin toimintaehdotukset olisi toteutettava. Koska UNFF on pikemminkin toimintaa helpottava elin kuin varsinainen toimintaelin, sen toimintasuunnitelma on toteutettava käyttämällä olemassa olevia välineitä ja antamalla ohjausta hallitustenvälisen metsäpaneelin ja metsäfoorumin toimintaehdotusten toimeenpanon tukemiseksi tehokkaammin ja johdonmukaisemmin. UNFF 1:ssä olisi päätettävä yleisistä puitteista, tavoitteista ja aikataulusta, joiden avulla toimijat voivat helpommin määrittää kokonaisvaltaisesti omat prioriteettinsa ja lähestymistapansa IPF:n ja IFF:n toimintaehdotusten toimeenpanemiseksi. Valtiot, metsäkumppanuuden jäsenelimet ja alueelliset prosessit, kuten Euroopan metsien suojelun ministerikokous, ja muut asianomaiset voisivat siten antaa oman panoksensa tähän toimintaan.

10. Neuvosto on tyytyväinen äskettäiseen metsäkumppanuuden (CPF) perustamiseen. Sillä on määrä tukea UNFF:ää ja edistää siihen kuuluvien välistä yhteistyötä ja koordinointia sekä saada aikaan toimintaan osallistuvien järjestöjen ja välineiden välistä yhteisvaikutusta. CPF:ään osallistuvien olisi ryhdyttävä laatimaan yhteistä ohjelmaa, joka vastaa UNFF:n tukemia politiikkoja, strategioita ja toimintoja. CPF:n olisi toimittava kaksitahoisesti: sen olisi koordinoitava jäsentensä osallistumista UNFF:ään ja otettava toiminnassaan huomioon kaikki UNFF:n toimet. Neuvosto odottaa CPF:ltä konkreettisia ehdotuksia yksittäisistä toiminnoista ja yksityiskohdista. Neuvosto toteaa, että tehokas koordinointi on mahdollista vain, jos CPF:ään kuuluvien järjestöjen hallintoelimiin kuuluvat valtiot suhtautuvat johdonmukaisesti yksittäisiin toimijoihin.

11. Neuvosto vahvistaa huhtikuussa 2000 antamansa päätelmät ja pitää erittäin tärkeänä Ecosocin päätöstä, että viiden vuoden kuluessa UNFF pohtii toimeksiantoa kaikkia metsätyyppejä koskevien oikeudellisten puitteiden luomiseksi tarkoituksena esittää sitä koskeva suositus Ecosocille ja sen välityksellä yleiskokoukselle.

12. Neuvosto katsoo, että kansainvälisten metsäjärjestelyjen tuloksellisuutta mitataan ensisijaisesti niiden kyvyllä saavuttaa Ecosocin päätöslauselmassa asetetut päämäärät ja tavoitteet ja suoriutua siinä esitetyistä tärkeimmistä tehtävistä ja samalla edistää IPF:n ja IFF:n toimintaehdotusten laajamittaisempaa toimeenpanoa. Neuvosto pitää erittäin tärkeänä järjestelyjen tuloksellisuuden tarkastelua viiden vuoden kuluttua. Tarkastelun olisi perustuttava kansainvälisille metsäjärjestelyille alunperin asetettuihin tehtäviin ja tavoitteisiin.

13. EU kehottaa kaikkia kumppaneitaan osoittamaan, että ne ovat kestävästi sitoutuneet panemaan täytäntöön hallitustenvälisen metsäpaneelin ja metsäfoorumin toimintaehdotukset. EU:n jäsenvaltiot ovat jo sitoutuneet kehittämään kansallisia metsäohjelmia vahvistaakseen kestävää metsävarojen hoitoa Euroopassa. Metsäalan suurimpana avunantajavaltioiden ryhmänä EU on valmis ottamaan kansainvälisen johtoaseman täytäntöönpanossa.

14. Yksi kestävään metsävarojen hoitoon pyrkimisen haasteista on päästä pitkällä aikavälillä täydelliseen omarahoitukseen. Julkisilla, yksityisillä, kotimaisilla ja kansainvälisillä lähteillä on toisiaan täydentävä tehtävä tämän päämäärän saavuttamisessa. Kestävä metsävarojen hoito on tärkeää ihmisten tarpeiden täyttämisen ja köyhyyden lievittämisen kannalta. Tässä yhteydessä tarvitaan jatkuvasti julkista kehitysapua (ODA) erityisesti köyhimmille maille kansallisten metsäohjelmien tukemiseksi, kansalliset rahoitusstrategiat mukaan lukien, sekä valmiuksien kehittämiseen. EU on edelleen sitoutunut kehitysyhteistyöhön ja pyrkii mahdollisimman pian saavuttamaan kehitysavulle asetetun tavoitteen 0,7 prosenttia bruttokansantuotteesta kaikissa avunantajamaissa. Uudistuksia tarvitaan myös rahoitusvälineiden osalta, jotta niissä otettaisiin huomioon metsistä saatavien palvelujen täysi arvo.

15. EU:n ensisijaisena tavoitteena on myös edelleen parantaa entisestään kehitysavun koordinointia, jolla taataan yhdenmukainen lähestymistapa kestävään kehitykseen yleensä ja erityisesti kestävään metsävarojen hoitoon. 1990-luvulla järjestettyjen useiden YK:n konferenssien ja huippukokousten yhdenmukainen ja koordinoitu seuranta Yhdistyneiden Kansakuntien millennium-huippukokouksessa syyskuussa 2000 hyväksytyn millennium-julistuksen mukaisesti on erityisen tärkeää. Konferensseissa laaditut ja OECD:n kehitysapukomitean korkean tason kokouksessa 1996 sovitut kansainväliset kehitystavoitteet muodostavat käyttökelpoiset suuntaviivat seurannalle. Neuvosto on tyytyväinen työhön, jota on tehty Euroopan yhteisön ja EU:n jäsenvaltioiden metsäalan kehitysyhteistyön käytännesääntöjä koskevan ehdotuksen yhteydessä. Neuvosto suhtautuu myönteisesti myös yhteistyöehdotukseen, joka koskee kansallisten metsäohjelmien tukemista näiden ohjelmien täytäntöönpanojärjestelyillä ja YK:n kehitysohjelmaan kuuluvalla metsäohjelmalla (Profor). EU voi vaikuttaa ratkaisevalla tavalla näiden aloitteiden menestymiseen.

16. EU palauttaa mieleen neuvoston marraskuussa 1999 antaman metsiä ja kehitystä koskevan päätöslauselman ja aikoo jatkaa kehitysmaiden avustamista näiden kehittäessä ja toteuttaessa kansallisia metsäohjelmiaan, mikäli kyseiset maat pyytävät nykyisten kehitysohjelmien yhteydessä apua kahdenvälisissä neuvotteluissa avunantajien kanssa.

17. Entistä lujemmalla poliittisella sitoutumisella on erittäin suuri merkitys kestävälle metsävarojen hoidolle. Neuvosto on tyytyväinen siihen, että ministereille on tarjoutunut mahdollisuus käydä UNFF:ssä korkean tason keskusteluja ja tehdä päätöksiä kestävästä metsävarojen hoidosta. EU katsoo, että UNFF:n viiden vuoden toiminnan aikana olisi järjestettävä kaksi korkean tason ministerikokousta, joista toinen olisi UNFF 5:n yhteydessä.

18. Korkean tason julistus tähänastisista tuloksista ja jatkotoimista kestävän metsävarojen hoidon toteuttamiseksi olisi myös varteenotettava viesti kestävän kehityksen huippukokoukselle.